b'\n_START_ARTICLE_\nVr\xc5\xa1i\xc4\x8d (Tru\xc5\xa1ke)\n_START_PARAGRAPH_\nVr\xc5\xa1i\xc4\x8d je zaselek vasi Tru\xc5\xa1ke v slovenskem delu Istre, na nadmorski vi\xc5\xa1ini 319 m. Od Kopra je oddaljen 18\xc2\xa0km. Z Vr\xc5\xa1i\xc4\x8da se razprostira prekrasen razgled dale\xc4\x8d naokoli po dolini Dragonje in okoli\xc5\xa1kih gri\xc4\x8dih, zato tudi danes veliko ljudi obi\xc5\xa1\xc4\x8de Vr\xc5\xa1i\xc4\x8d, ko se njej dogajajo razno razne prireditve, ali pa se odpravijo tja le na kratek izlet.\n_START_SECTION_\nPrebivalci\n_START_PARAGRAPH_\nVr\xc5\xa1i\xc4\x8d je bil dom \xc5\xa1tevilnim bosonogim otrokom in zelo marljivim istrskim kmetom. Njihovo \xc5\xbeivljenje je bilo te\xc5\xbeko, saj so ve\xc4\x8dino dneva pre\xc5\xbeiveli na njivi. Pred 2. svetovno vojno je vas \xc5\xa1tela okoli 100 ljudi, dru\xc5\xbeine so bile v primerjavi z danes zelo \xc5\xa1tevil\xc4\x8dne, zato je bilo veliko la\xc4\x8dnih otro\xc5\xa1kih ust. V vasi je \xc5\xbeivelo 17 domov Vi\xc5\xbeintinov. Le v eni izmed hi\xc5\xa1 sta prebivala va\xc5\xa1\xc4\x8dana s priimkom Babi\xc4\x8d. Ker je bila v vasi ve\xc4\x8dina Vi\xc5\xbeintinov, so vsaki hi\xc5\xa1i dali druga\xc4\x8den nadimek, kot so: \xc4\x8curati, Dr\xc5\xa1\xc4\x87i, Ban\xc4\x8dini, Ti\xc4\x8dati,\xe2\x80\xa6\n_START_SECTION_\nZgodovina\n_START_PARAGRAPH_\n\xc4\x8ceprav revni, so doma\xc4\x8dini svoji de\xc5\xbeeli darovali najve\xc4\x8d: nekateri svobodo, nekateri pa celo svoje \xc5\xbeivljenje. V \xc4\x8dasu fa\xc5\xa1isti\xc4\x8dne Italije, so tudi prebivalci Vr\xc5\xa1i\xc4\x8da tako kot vsi ostali Primorci vedeli, kaj je pomen besede potuj\xc4\x8devanje. Prelepa pojo\xc4\x8da istrijan\xc5\xa1\xc4\x8dina, njihov materni jezik je bil prepovedan. Slovenske besede in pesmi so na javnih mestih povsem obmolknile. Vsa imena in priimke so poitalijan\xc4\x8dili, v cerkve so namestili italijanske duhovnike, v \xc5\xa1ole pa celo tudi italijanske u\xc4\x8ditelje. Narodna zavest se je s tem krepila._NEWLINE_Ko je oro\xc5\xbej zaro\xc5\xbeljalo, se je celotna vas uprla proti okupatorju. Julija leta 1944, je bil na Vr\xc5\xa1i\xc4\x8du sede\xc5\xbe Komande mesta Koper, katere \xc4\x8dlani so bili: Egidij Babi\xc4\x8d, Grozdan Berneti\xc4\x8d, Mirko Marke\xc5\xbei\xc4\x8d \xe2\x80\x93 Bus, Bruno Morgan, \xc5\xbdarko Rodela, Jo\xc5\xbee Serga\xc5\xa1, Anton Vergan, Jo\xc5\xbee Hrvatin, Aldo Pirih, Silvo Prodan, Leopold Kogoj, Marija Tr\xc4\x8dek in \xc5\xa1e nekatera druga dekleta, ki so jih kasneje odpeljali v delovna tabori\xc5\xa1\xc4\x8da v Nem\xc4\x8dijo. V spomin na te \xc4\x8dase, ko je bil na Vr\xc5\xa1i\xc4\x8du sede\xc5\xbe Komande mesta Koper, je na pro\xc4\x8delju hi\xc5\xa1e, ob vhodu vzidana plo\xc5\xa1\xc4\x8da._NEWLINE_8. avgusta 1944 so bili izdani, zato se je poveljstvo moralo preseliti drugam. Nemci so nato \xc4\x8dez slab mesec obkolili celo vas ter zajeli aktivista \xc5\xa0tefana in Ivana Vi\xc5\xbeintina in osem mladih partizanskih nabornikov. Vse so jih zaprli, nato pa se je za njimi izgubila vsaka sled. Tega istega dne so po\xc5\xbegali \xc5\xa1tiri hi\xc5\xa1e ter s seboj odpeljali nekaj drobnice in \xc5\xbeivine. Od takrat naprej je bil Vr\xc5\xa1i\xc4\x8d kraj sirot, brezdomcev in vdov._NEWLINE_Istega leta, v septembru, so Nemci zajeli \xc5\xa1e Jo\xc5\xbeefa Vi\xc5\xbeintina in ga ubili v Miljah, zraven so zajeli \xc5\xa1e pet Vr\xc5\xa1i\xc4\x8dank: Ro\xc5\xbeino, Kristino in Lidijo Vi\xc5\xbeintin ter Marijo in Karlino Babi\xc4\x8d. Vseh \xc5\xa1est so najprej odpeljali v Gonja\xc4\x8de, kjer so aretirali \xc5\xa1e Marijo Jurin\xc4\x8di\xc4\x8d in Angelo Marancin. Dekleta so zaprli v tr\xc5\xbea\xc5\xa1ki Coroneo, nato pa so jih odpeljali v zloglasna tabori\xc5\xa1\xc4\x8da Schwarzenberg, Dresden ter Auschwitz. Dekleta so na sre\xc4\x8do tabori\xc5\xa1\xc4\x8dne grozote pre\xc5\xbeivela in se nato takoj po osvoboditvi vrnile domov. Kurirka Milka Vi\xc5\xbeintin, ki je bila hkrati tudi sekretarka SKOJ in tajnica mladinske organizacije, je ube\xc5\xbeala Nemcem in se nato 2 leti skrivala po bunkerjih in v vaseh v okolici._NEWLINE_Kar velik del va\xc5\xa1\xc4\x8danov se je boril v partizanskih vrstah na primorskih in dolenjskih bojnih poljih. Dva Vr\xc5\xa1i\xc4\x8dana \xe2\x80\x93 Karel Babi\xc4\x8d in Jo\xc5\xbeef Vi\xc5\xbeintin ter Ivan Marancina in Aldo Santin iz Gonja\xc4\x8dev so leta 1944 vsi padli pod streli okupatorja. Po 2. svetovni vojni je bila rev\xc5\xa1\xc4\x8dina v vasi \xc5\xa1e ve\xc4\x8dja, zato so se prebivalci vasi za\xc4\x8deli mno\xc5\xbei\xc4\x8dno izseljevati. Po letu 1950 je v vasi \xc5\xbeivelo le \xc5\xa1e 6 dru\xc5\xbein, od tega kar \xc5\xa1tiri vdove s pet ali ve\xc4\x8d otroki. Tisti \xc4\x8dasi so bili te\xc5\xbeki, saj je lakota domovala prav na vsakem ognji\xc5\xa1\xc4\x8du._NEWLINE_Doma\xc4\x8dini so vztrajno zapu\xc5\xa1\xc4\x8dali svoje domove, da bi si na\xc5\xa1li svoj dom nekje drugje, kjer bi bilo veliko la\xc5\xbeje za pre\xc5\xbeivetje. Nekaj Vr\xc5\xa1i\xc4\x8danov se je izselilo v hrva\xc5\xa1ko Istro, nekaj pa se jih je preselilo v notranjost Slovenije. Velik del doma\xc4\x8dinov pa je ostal na Obali, in se \xc5\xa1e dandanes ob\xc4\x8dasno vra\xc4\x8da v svojo rodno vas. Leta 1997 je bil umorjen \xc5\xa1e zadnji prebivalec vasice \xe2\x80\x93 Rafael Vi\xc5\xbeintin, od takrat vas sameva.\n_START_SECTION_\nVasica danes\n_START_PARAGRAPH_\nPred 12 leti pa se je na kresni ve\xc4\x8der zaspana vasica pri\xc4\x8dela prebujati. Nekdanji doma\xc4\x8dini Vr\xc5\xa1i\xc4\x8da in krajani Tru\xc5\xa1k so istrsko lepotico re\xc5\xa1ili velikega oklepa razraslega robidovja. Odstranili so prostor, kjer je neko\xc4\x8d gorel najvi\xc5\xa1ji kres in po\xc4\x8distili vsa hi\xc5\xa1na dvori\xc5\xa1\xc4\x8da. Povabili so doma\xc4\x8dine ter po dolgih letih ponovno priredili neko\xc4\x8d tradicionalno kresovanje. Odziv ljudi je bil zelo presenetljiv, na Vr\xc5\xa1i\xc4\x8du je po dolgih letih ponovno zagorel kres, katerega se je videlo dale\xc4\x8d naokoli. Vr\xc5\xa1i\xc4\x8dani so se za\xc4\x8deli vra\xc4\x8dati in tako je na tradicionalno kresovanje vsako leto pri\xc5\xa1lo ve\xc4\x8d ljudi. Pristopili so k Turisti\xc4\x8dnemu dru\xc5\xa1tvu Tru\xc5\xa1ke, z namenom da bi to tradicijo ponovno ohranili. Vsako pomlad so urejali vasico, pa \xc4\x8deprav so morali kdaj pa kdaj v vasico priti pe\xc5\xa1 po razritem kolovozu. S svojo zna\xc4\x8dilno istrsko trmo so mo\xc4\x8dno vztrajali in upali, da bi vas dobila asfaltirano pot, ki bi pripeljala \xc5\xa1e veliko ve\xc4\x8d ljudi. \xc4\x8ce bo v vasi elektrika, voda in cesta, se bodo ljudje za\xc4\x8deli zanimati za vas. Biv\xc5\xa1i doma\xc4\x8din Bo\xc5\xbeo Vi\xc5\xbeintin je obve\xc5\xa1\xc4\x8dal, povezal in navdu\xc5\xa1il ljudi, katerim je bilo mar ob misli na prazno vas. Novo \xc5\xbeivljenje v kraj pa je pripeljala tudi nova asfaltna pot, katero so slavnostno odprli 30. aprila 2002. Za asfaltno cesto so nekdanji doma\xc4\x8dini prispevali kar nekaj prostovoljnih delovnih ur, glavni pobudnik te akcije pa je bilo Turisti\xc4\x8dno dru\xc5\xa1tvo Tru\xc5\xa1ke, ki je hkrati tudi srce vsega dru\xc5\xbebenega \xc5\xbeivljenja teh krajev. Ve\xc4\x8dina biv\xc5\xa1ih doma\xc4\x8dinov je ureditev ceste tudi finan\xc4\x8dno podprla._NEWLINE_Aprila leta 2002, je bila na Vr\xc5\xa1i\xc4\x8du osrednja ob\xc4\x8dinska proslava ob prazniku dela. Ob tej prilo\xc5\xbenosti so odkrili spominsko plo\xc5\xa1\xc4\x8do v spomin vsem Vr\xc5\xa1i\xc4\x8danom, ki so padli za svobodo.'